SL
L 102/80
Uradni list Evropske unije
17.4.2023
8.
Evidence o gibanju blaga na Severno Irsko bi morale biti vključene v računovodski sistem, v primeru ločenega vodenja evidenc pa bi morala obstajati možnost navzkrižnega preverjanja med evidencami v zvezi z nakupi, prodajo, nadzorom zalog in gibanjem blaga.
9.
Pooblaščeni trgovec pristojnemu organu na zahtevo zagotovi elektronski in/ali fizični dostop do evidenc iz točke 8 v ustrezni obliki.
10.
Pooblaščeni trgovec mora pristojne organe Združenega kraljestva obvestiti, kadar se odkrijejo težave s skladnostjo in kadar se po odločitvi o podelitvi statusa pooblaščenega trgovca pojavi kakršen koli dejavnik, ki bi lahko vplival na nadaljevanje ali vsebino tega statusa.
Uvesti bi bilo treba notranja navodila za zagotovitev, da je ustrezno osebje seznanjeno s tem, kako pristojni organ obvestiti o takih težavah s skladnostjo.
11.
Kadar pooblaščeni trgovci ravnajo s prepovedanim in omejenim blagom, bi morali biti vzpostavljeni ustrezni postopki za ravnanje s tem blagom v skladu z ustrezno zakonodajo.
12.
Pooblaščeni trgovec mora imeti dokaze v zvezi s svojimi strankami, da lahko poda točne ocene o blagu, ki se giba v okviru te ureditve.
Sprejeti je treba ukrepe za zagotovitev, da se vsako blago, ki se giba v okviru te ureditve, proda ali uporabi le, če je v skladu s tem sklepom skupnega odbora.
Pooblaščeni trgovec bo moral vzdrževati stalno razumevanje poslovnih dejavnosti novih in obstoječih strank, ki bo zadostovalo za zagotovitev skladnosti z merili o zaupanja vrednem trgovcu, določenimi v tem sklepu skupnega odbora.
V nadaljevanju so navedeni primeri okoliščin, v katerih bi lahko pooblaščeni trgovec, ki ni odgovoren za končni namembni kraj blaga, prevažal blago v okviru sheme: (a) pisna in podpisana izjava kupca, v kateri je navedeno, da bo blago ostalo na Severnem Irskem; (b) dokaz, da kupec prodaja na drobno samo za končno uporabo ali končno potrošnjo v Združenem kraljestvu iz fizične prodajalne na Severnem Irskem; (c) dokaz, da kupec prodaja le blago, ki ga bodo končni potrošniki uporabili v Združenem kraljestvu in je dostavljeno znotraj Združenega kraljestva; (d) trgovinske pogodbe in naročilnice, ki kažejo, da je blago namenjeno za končno uporabo v Združenem kraljestvu; (e) dokaz, da je prodano blago namenjeno trajni namestitvi v Združenem kraljestvu.
Člen 11(1)(d)
13.
Šteje se, da je merilo iz člena 11(1)(d) tega sklepa izpolnjeno, če pristojni organ preveri, da vložnik izpolnjuje zlasti naslednje zahteve: (a) vložnik ni v stečajnem postopku; (b) v zadnjih treh letih pred vložitvijo zahtevka je vložnik izpolnjeval svoje finančne obveznosti v zvezi s plačevanjem carin in vseh drugih dajatev, davkov ali taks, ki se pobirajo pri uvozu ali izvozu blaga ali v povezavi z njima; (c) vložnik na podlagi evidenc in informacij, ki so na voljo za zadnja tri leta pred vložitvijo zahtevka, dokaže, da ima zadostno finančno sposobnost za izpolnjevanje svojih obveznosti in zavez za vrsto in obseg poslovne dejavnosti.
14.
Če je bil vložnik ustanovljen pred manj kot tremi leti, se njegova finančna solventnost preveri na podlagi razpoložljivih evidenc in informacij.